Mawu biɛ klɔuklɔu ɔ ngɛ Yehowa Odasefohi a Matsɛ Yemi Asahi tsuo a he. Enɛ ɔ he ɔ, wa buu Matsɛ Yemi Asa a nɔ kɛ e he nɛ wa ma dla, nɛ wa ma ha nɛ e he ma tsɔ, nɛ wa maa hyɛ nɔ, nɛ wa ma dla níhi nɛ puɛ ngɛ he ɔ kaa he blɔ ngua nɛ wa ná, nɛ enɛ ɔ nɛ wa peeɔ ɔ ji wa jami klɔuu ɔ fã ko nɛ he hia wawɛɛ. Nɔ tsuaa nɔ kɛ e he ma nyɛ maa wo mi.
Ke a kpa kpe ɔ, moo ye bua kɛ dla asa a nɔ. Be tsuaa be nɛ a ma kpa asafo mi kpe ɔ, nyɛmimɛ nyumuhi kɛ yihi kɛ bua jɔmi dlaa Matsɛ Yemi Asa a nɔ kɛ e he, kɛ zami zimi kɛ niase yami he ɔ bɔɔ. Ngɛ he komɛ ɔ, a dlaa Matsɛ Yemi Asa a nɔ kɛ e he saminya si kake daa otsi, aloo si kake daa nyɔhiɔ. Asafo mi nɔkɔtɔma loo asafo mi sɔmɔlɔ nɛ hyɛɛ ní tsumi ɔ nɔ, nɛ e kɛ blɔ tsɔɔmi nɛ kɔɔ bɔ nɛ e sa kaa a dla lejɛ ɔ ha a he ɔ tsuɔ ní. Ke Matsɛ Yemi Asa a nɔ kɛ e he dlami ma bi nɛ ni komɛ nɛ a bɛɛ nɛ a tsu aloo a sa zugba, a tsu bunyuku ngɛ níhi a he, a je anani yahi, a to sɛhi saminya, a kɛ tsopahi nɛ dla zami zimi kɛ niase yami he ɔ, a tsu saflɛhi a nya kɛ ahuhuɛhi a hɛ mi, a kɛ dwɔmi nɛ pue he, loo a dla kpo ɔ nɔ ɔ, nyɛmimɛ kɛ a he haa nɛ a peeɔ jã. Ke e hí kulaa a, si kake ngɛ jeha mi ɔ, a toɔ be ya dlaa lejɛ ɔ saminya. Ke wa ha nɛ wa bimɛ ɔmɛ piɛɛ wa he kɛ tsu ní tsumi komɛ ɔ, lɔ ɔ tsɔɔ kaa wa ngɛ mɛ tsɔɔe nɛ a bu wa jami he ɔ.
Moo ye bua kɛ dla níhi nɛ a he hia kaa a dla a. Daa jeha a, nihi ba hyɛɔ bɔ nɛ Matsɛ Yemi Asa a nɔ kɛ e he ɔ tsuo ngɛ ha. Enɛ ɔ haa nɛ be tsuaa be ɔ, a dlaa níhi nɛ a puɛ ngɛ asa a nɔ kɛ e he ɔ, nɛ enɛ ɔ peemi gbɔɔ sika nɛ a puɛɔ ngɛ asa a he ɔ nɔ. (2 Kronika 24:13; 34:10) Matsɛ Yemi Asa nɛ he tsɔ nɛ a hyɛɔ nɔ saminya a, sa kɛ ha wa Mawu ɔ jami. Ke waa kɛ wa he wo ní tsumi nɛ ɔ mi ɔ, lɔ ɔ tsɔɔ bɔ nɛ wa suɔ Yehowa ha, kɛ bɔ nɛ wa jami he ɔ hu he jua wa ha wɔ ha. (La 122:1) Enɛ ɔ hu haa nɛ nihi nɛ a ngɛ wa kpɔ ɔ mi ɔ buu wɔ saminya.
Mɛni he je nɛ e sa nɛ waa hyɛ he nɛ wa jaa Mawu ngɛ ɔ nɔ saminya a?
Mɛni blɔ nya a toɔ kɛ dlaa Matsɛ Yemi Asa a nɔ kɛ e he konɛ lejɛ ɔ nɛ tsɔ?